C 152/138
SK
Úradný vestník Európskej únie
6.4.2022
Stanovisko Európskeho hospodárskeho a sociálneho výboru – Návrh nariadenia Európskeho parlamentu a Rady o zavádzaní infraštruktúry pre alternatívne palivá a o zrušení smernice Európskeho parlamentu a Rady 2014/94/EÚ [COM(2021) 559 final – 2021/0223 (COD)] – Oznámenie Komisie Európskemu parlamentu, Rade, Európskemu hospodárskemu a sociálnemu výboru a Výboru regiónov – Strategický plán zavádzania, ktorým sa navrhuje súbor doplnkových opatrení na podporu rýchleho zavádzania infraštruktúry pre alternatívne palivá [COM(2021) 560 final] (2022/C 152/23)
Spravodajca: John COMER
Konzultácia
Rada Európskej únie, 30. 7.
2021 Európsky parlament, 13. 9.
2021 Európska komisia, 13.
9. 2021
Právny základ
články 90, 91, 170, 171 a 304 Zmluvy o fungovaní Európskej únie
Príslušná sekcia
sekcia pre dopravu, energetiku, infraštruktúru a informačnú spoločnosť
Prijaté v sekcii
9. 11.
2021
Prijaté v pléne
9. 12.
2021
Plenárne zasadnutie č.
565
Výsledok hlasovania (za/proti/zdržalo sa)
137/4/9
1.
Závery a odporúčania 1.1.
Európsky hospodársky a sociálny výbor (EHSV) víta návrh nariadenia o zavádzaní infraštruktúry pre alternatívne palivá.
1.2.
Zdá sa, že väčšina výrobcov uprednostňuje v súvislosti s automobilovou dopravou elektrické vozidlá na batérie.
Nedostatok (pravdepodobne krátkodobý) lítia a jeho stúpajúca cena je pre rýchle zavádzanie elektrických vozidiel na batérie problémom, rovnako ako veľmi neskorý výskum a vývoj účinnejších systémov skladovania.
Možnosti ďalšieho výskumu a technologického vývoja však môžu pomôcť zmierniť tieto súčasné problémy.
1.3.
Na celom svete existujú veľké zásoby lítia.
Najväčšie známe zásoby lítia sa nachádzajú v Čile a po nej v Austrálii a Číne.
Na zmiernenie súčasných obmedzení dodávok sú potrebné investície do nových baní.
Ťažba spôsobuje environmentálne problémy spojené najmä s vysokou spotrebou vody a potenciálnym znečistením spôsobeným toxickými látkami a často sa spája s vážnymi sociálnymi problémami.
EHSV je hlboko znepokojený týmito aspektmi medzinárodného obchodu.
Medzinárodné obchodné dohody a hodnotové reťazce musia spĺňať požiadavky v oblasti environmentálneho a udržateľného rozvoja a podnikom ukladať záväzné povinnosti týkajúce sa náležitej starostlivosti (1).
V EÚ existuje možnosť ťažby lítia v Portugalsku za predpokladu, že sa vyriešia environmentálne otázky.
1.4.
Rozsiahle zavádzanie infraštruktúry pre alternatívne palivá v celej EÚ má zásadný význam a budovanie infraštruktúry pre alternatívne palivá si vyžaduje dôveru investorov.
Verejné orgány musia zabezpečiť dostupnosť alternatívnych palív a nabíjacích staníc tam, kde je to potrebné, a najmä v oblastiach, v ktorých ešte nie je poskytovanie takejto infraštruktúry ekonomicky životaschopné.
(1)
Pozri stanoviská Ú. v.
EÚ C 220, 9.6.2021, s.
118 a Ú. v.
EÚ C 123, 9.4.2021, s.
59.